म सानैदेखि राजनीति मन पराउने मान्छे । कक्षा ६ मा पढ्दा अनेरास्ववियु प्रारम्भिक कमिटीको सचिव भएँ । आफन्तले यसले पछि ठूलो मान्छे बन्ने लक्षण ल्याई भनेर फुक्र्याउँथे । एकदिन राजन मुकारुङको मामाको छोराले मलाई झुक्याएर राजन मुकारुङको घर पुर्‍यायो । म भर्खर १६ वर्ष लागेकी थिएँ । कक्षा ६ मा पढ्थेँ । त्यहाँ पुगेपछि राजन मुकारुङको आमाले ‘एक दिन बसेर जाऊ’ भन्नुभयो । बसियो । तर, त्यो एक दिनमै बिहे भयो । केटाकेटी थिएँ, बिहे के हो, लोग्ने भनेको कस्तो हो थाहा नहुँदै कसैकी श्रीमती भइसकेछु ।
